
Korszerű ápolás oktatásának fontossága a kiterjesztett hatáskörű ápolók körében

Bevezetés: A hólyagkatéterezéssel összefüggő húgyúti infekciók folyamatosan emelkedő tendenciát mutatnak. A kutatásban az ápolói hierarchiában legfelül elhelyezkedő szakembereket szólítottunk meg. A kiterjesztett hatáskörű ápolók szakmai tudásuk, kompetenciájuk miatt a figyelem középpontjában állnak. Kimeneteli követelményeit tekintve komplex döntési képességekkel és bővebb kompetenciakörrel rendelkeznek, illetve alkalmasak nagy rizikójú invazív beavatkozások elvégzésére.
Célkitűzés: A nosocomiális fertőzések kialakulásának oki feltárása, az ápolásbeavatkozási hibák csökkentése az oktatás tükrében.
Anyag és módszer: A kutatási igény megerősítésére még az egyetemi képzésben részt vevő végzős okleveles ápolók részére egy saját szerkesztésű, önkitöltős kérdőívet bocsájtottunk ki. A kérdőív fókuszában öt téma állt hét kérdéssel, mely jelen kutatásunkat alapozta meg. Ezt a mérőeszközt az elsőéves kiterjesztett hatáskörű ápolók töltötték ki a beiratkozást követően, majd a Korszerű ápolási beavatkozások óra keretein belül kialakított ismétlő elméleti és gyakorlati oktatást követően hat hét múlva ismételten.
Eredmények: A mérőeszköz kiértékelése során a rossz válaszok aránya magasabb volt a vártnál. Az ápoló BSc végzettséggel rendelkezők jobban teljesítettek a BSc mentőtiszt végzettséggel rendelkezőknél. A kiterjesztett hatáskörű ápoló hallgatók között az első kérdőívben átlagosan 57% volt a rossz válaszok aránya. Az oktatást követően ez 17%-ra csökkent, azaz 87%-os javulást értünk el. A jó válaszokban már nem volt érdemi különbség az ápoló és a mentőtiszt végzettségűek között, illetve három kérdésben az összes válaszadó 100%-ban hibátlanul válaszolt. A párosított T-próba számítás alapján a nullhipotézist elutasítjuk.
Következtetések: A BSc végzettség megléte nem garantálja a megfelelő tudást, készséget, képességet, hisz a mesterhallgatók különféle felsőoktatási intézményekből érkeznek. A nosocomiális fertőzések visszaszorítása érdekében egy korszerű ápolásoktatási tananyag, illetve módszer kialakítása indokolt az ápoló- és a mentőtisztképzés során. Az elméleti tudás megszerzését követően elengedhetetlen a vezetett Skill laboros gyakorlati oktatás az alapkészségek fejlesztése érdekében. Az egyetemi tanulmányok megkezdésekor szükséges a bemeneti szintfelmérés és az ismétlő tudásszintet kiegyenlítő elméleti, illetve gyakorlati képzés az eltérő oktatási előzmények miatt.



